

 **ΕΝΗΜΕΡΩΤΙΚΟ ΣΗΜΕΙΩΜΑ ΠΡΟΓΡΑΜΜΑΤΟΣ**

**ΕΡΤ2 – Ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2 έχει ως εξής:**

**ΣΑΒΒΑΤΟ 2/7/2022**

**20:00**  |  **ΩΡΑ ΧΟΡΟΥ (ΝΕΟ ΕΠΕΙΣΟΔΙΟ)**   ***Υπότιτλοι για K/κωφούς και βαρήκοους θεατές***
**Σειρά ντοκιμαντέρ, παραγωγής 2022.**

Τι νιώθει κανείς όταν χορεύει;

Με ποιον τρόπο o χορός τον απελευθερώνει;

Και τι είναι αυτό που τον κάνει να αφιερώσει τη ζωή του στην Τέχνη του χορού;

Από τους χορούς του δρόμου και το tango, μέχρι τον κλασικό και τον σύγχρονο χορό, η σειρά ντοκιμαντέρ **«Ώρα Χορού»** επιδιώκει να σκιαγραφήσει πορτρέτα χορευτών, δασκάλων και χορογράφων σε διαφορετικά είδη χορού και να καταγράψει το πάθος, την ομαδικότητα, τον πόνο, την σκληρή προετοιμασία, την πειθαρχία και την χαρά που ο καθένας από αυτούς βιώνει.

Η σειρά ντοκιμαντέρ **«Ώρα Χορού»** είναι η πρώτη σειρά ντοκιμαντέρ στην **ΕΡΤ** αφιερωμένη αποκλειστικά στον χορό.

Μια σειρά που ξεχειλίζει μουσική, κίνηση και ρυθμό.

Πρόκειται για μία ιδέα της **Νικόλ Αλεξανδροπούλου,** η οποία υπογράφει επίσης το σενάριο και τη σκηνοθεσία και θα μας κάνει να σηκωθούμε από τον καναπέ μας.

**(Α΄ Κύκλος) - Επεισόδιο 14ο: «Κώστας Αλεξανδρίδης»**

Ο **Κώστας Αλεξανδρίδης** είναι χορευτής και δάσκαλος παραδοσιακών χορών που ερευνά επί σειρά ετών τη χορευτική παράδοση της Ελλάδας και του Πόντου και προσπαθεί να τη διαδώσει σε όλο τον κόσμο.

Γεννήθηκε στον Άγιο Δημήτριο Κοζάνης, ήρθε 18 ετών στην Αθήνα και πέρασε στο Εθνικό Θέατρο. Οι παππούδες του ήταν από την Τραπεζούντα κι έτσι και ο ίδιος ασχολήθηκε με τους χορούς του Πόντου. Το 1985 ίδρυσε το Σωματείο «Οι Μωμόγεροι» και πρωτοστάτησε της πρωτοβουλίας να ενταχθεί το ομώνυμο δρώμενο στον διεθνή κατάλογο της UNESCO.

Τον συναντάμε και μαθαίνουμε τόσο για τους Ποντιακούς χορούς όσο και για τα ρεμπέτικα, στα οποία έχει επίσης προσφέρει μεγάλο έργο για την έρευνα και καταγραφή των χορών τους.

Παράλληλα, ο Κώστας Αλεξανδρίδης εξομολογείται τις βαθιές σκέψεις του στη **Νικόλ Αλεξανδροπούλου,** η οποία βρίσκεται πίσω από τον φακό.

Στο ντοκιμαντέρ μιλούν, επίσης, η **Μυροφόρα Ευσταθιάδου** (διδάκτωρ Λαογραφίας) και ο **Παναγιώτης Κουνάδης** (μελετητής ελληνικού τραγουδιού).

**Σκηνοθεσία-σενάριο-ιδέα:** Νικόλ Αλεξανδροπούλου
**Αρχισυνταξία:** Μελπομένη Μαραγκίδου
**Διεύθυνση φωτογραφίας:** Νίκος Παπαγγελής
**Μοντάζ:** Σοφία Σφυρή
**Πρωτότυπη μουσική τίτλων / επεισοδίου:** Αλίκη Λευθεριώτη
**Τίτλοι αρχής / Graphic Design:** Καρίνα Σαμπάνοβα
**Ηχοληψία:** Βασίλης Αθανασάς
**Επιστημονική σύμβουλος:** Μαρία Κουσουνή
**Διεύθυνση παραγωγής:** Τάσος Αλευράς
**Εκτέλεση παραγωγής:** Libellula Productions

**………………………………………………………………………………………………………………**

**ΣΗΜ.: Η εκπομπή θα μεταδοθεί σε επανάληψη την Τετάρτη 6 Ιουλίου 2022, στις 19:00.**

**21:00**  |  **ART WEEK (2021-2022) (ΝΕΟ ΕΠΕΙΣΟΔΙΟ)**  

**Με τη Λένα Αρώνη**

Για μία ακόμη χρονιά, το **«Αrt Week»** καταγράφει την πορεία σημαντικών ανθρώπων των Γραμμάτων και των Τεχνών, καθώς και νεότερων καλλιτεχνών που παίρνουν τη σκυτάλη.

Η **Λένα Αρώνη** κυκλοφορεί στην πόλη και συναντά καλλιτέχνες που έχουν διαμορφώσει εδώ και χρόνια, με την πολύχρονη πορεία τους, τον πολιτισμό της χώρας. Άκρως ενδιαφέρουσες είναι και οι συναντήσεις της με τους νεότερους καλλιτέχνες, οι οποίοι σμιλεύουν το πολιτιστικό γίγνεσθαι της επόμενης μέρας.

Μουσικοί, σκηνοθέτες, λογοτέχνες, ηθοποιοί, εικαστικοί, άνθρωποι που μέσα από τη διαδρομή και με την αφοσίωση στη δουλειά τους έχουν κατακτήσει την αγάπη του κοινού, συνομιλούν με τη Λένα και εξομολογούνται στο «Art Week» τις προκλήσεις, τις χαρές και τις δυσκολίες που συναντούν στην καλλιτεχνική πορεία τους, καθώς και τους τρόπους που προσεγγίζουν το αντικείμενό τους.

**«Αιμίλιος Χειλάκης - Αθηνά Μαξίμου - Γιώτα Νέγκα»**

Τους πρωταγωνιστές της παράστασης **«Μήδεια»** του **Ευριπίδη** συναντάει η **Λένα Αρώνη,** στο πλαίσιο της εκπομπής **«Art Week»,** που μεταδίδεται το **Σάββατο 2 Ιουλίου 2022,** στις **21:00,** από την **ΕΡΤ2.**

To **«Art Week»** βρίσκει σε πρόβα, λίγο πριν από την πρεμιέρα και την καλοκαιρινή περιοδεία τους, τον **Αιμίλιο Χειλάκη,** την **Αθηνά Μαξίμου** και τη **Γιώτα Νέγκα** σε ρόλο έκπληξη ως κορυφαία του Χορού. Οι δημοφιλείς καλλιτέχνες μοιράζονται τη δημιουργική αγωνία τους και την εμπειρία της καλής και αρμονικής συνεργασίας. Αποκαλύπτουν τις νέες  προτεραιότητες, που έχουν βάλει στη ζωή τους μετά την πανδημία, τι εκτιμά ο καθένας τους στον άλλον και πώς χαράζουν την πλεύση τους στο μέλλον σε προσωπικό και επαγγελματικό επίπεδο.

Μία παρέα, η οποία αποπνέει σύμπνοια, σεβασμό, αγάπη και διάθεση για επικοινωνία και αλήθεια.

**Παρουσίαση - αρχισυνταξία - επιμέλεια εκπομπής:** Λένα Αρώνη

**Σκηνοθεσία:** Μανώλης Παπανικήτας

**ΚΥΡΙΑΚΗ 3/7/2022**

**12:00**  |  **ΑΠΟ ΠΕΤΡΑ ΚΑΙ ΧΡΟΝΟ (2022-2023) (ΝΕΟ ΕΠΕΙΣΟΔΙΟ)** 
Τα νέα επεισόδια της σειράς ντοκιμαντέρ «Από πέτρα και χρόνο» έχουν ιδιαίτερη και ποικίλη θεματολογία.

Σκοπός της σειράς είναι η ανίχνευση και καταγραφή των ξεχωριστών ιστορικών, αισθητικών και ατμοσφαιρικών στοιχείων, τόπων, μνημείων και ανθρώπων.

Προσπαθεί να φωτίσει την αθέατη πλευρά και εντέλει να ψυχαγωγήσει δημιουργικά.

Μουσεία μοναδικά, συνοικίες, δρόμοι βγαλμένοι από τη ρίζα του χρόνου, μνημεία διαχρονικά, μα πάνω απ’ όλα άνθρωποι ξεχωριστοί που συνυπάρχουν μ’ αυτά, αποτελούν ένα μωσαϊκό πραγμάτων στο πέρασμα του χρόνου.

Τα νέα επεισόδια επισκέπτονται μοναδικά μουσεία της Αθήνας, με τη συντροφιά εξειδικευμένων επιστημόνων, ταξιδεύουν στη Μακεδονία, στην Πελοπόννησο και αλλού.

**Eπεισόδιο 12ο (τελευταίο): «Το Κάστρο του Πλαταμώνα και ο Παλαιός Παντελεήμονας»**

Το **Κάστρο του Πλαταμώνα,** ένα από τα ωραιότερα και καλύτερα διατηρημένα κάστρα της Ελλάδας, είναι χτισμένο σε στρατηγικό σημείο, πάνω σε μια βραχώδη προεξοχή, μέσα στα γαλανά νερά του Αιγαίου, επαληθεύοντας πλήρως το αρχαίο όνομα του τόπου, Πλαταμών (βραχώδης άκρα επί της θαλάσσης).

Το Κάστρο είναι χτισμένο στη θέση της αρχαίας Ηράκλειας και σε μικρή απόσταση από τη σημερινή κωμόπολη του Πλαταμώνα.

Η θέση, από την αρχαιότητα μέχρι και σήμερα, δεσπόζει στον νευραλγικό άξονα Θεσσαλίας-Μακεδονίας και στους πανάρχαιους δρόμους από τον Νότο στον Βορρά και καθημερινά από τις υπώρειές της διέρχεται πλήθος ανθρώπων.

Στο Κάστρο συναντάμε τα τρία βασικά χαρακτηριστικά των μεσαιωνικών φρουρίων, δηλαδή Πρώτο περίβολο, Δεύτερο περίβολο που αποτελεί και την ακρόπολη και τον Κεντρικό πύργο, ίσως τον πιο εντυπωσιακό που υπάρχει σε ελληνικό κάστρο.

Ο **Παλαιός Παντελεήμονας** χτίστηκε τον 14ο αιώνα από Ηπειρώτες τεχνίτες της πέτρας.

Στη δεκαετία 1960-1970 εγκαταλείφθηκε από τους κατοίκους και μεταφέρθηκε λίγο πιο κάτω, στον Νέο Παντελεήμονα.

Μετά το 1975 με την έξαρση του παραδοσιακού νεορομαντισμού άρχισε να ξαναγεννιέται και χαρακτηρίστηκε παραδοσιακός οικισμός.

Σπίτια πέτρινα, δρόμοι με καλντερίμια και παραμυθένιες καταπράσινες πλατείες συνθέτουν ένα ονειρεμένο χωριό.

**Σκηνοθεσία-σενάριο:** Ηλίας Ιωσηφίδης
**Κείμενα-παρουσίαση-αφήγηση:** Λευτέρης Ελευθεριάδης

**Διεύθυνση φωτογραφίας:** Δημήτρης Μαυροφοράκης
**Πρωτότυπη μουσική:** Γιώργος Ιωσηφίδης
**Μοντάζ:** Χάρης Μαυροφοράκης
**Διεύθυνση παραγωγής:** Έφη Κοροσίδου
**Εκτέλεση παραγωγής:** Fade In Productions

**………………………………………………………………………………………………………………**

**ΣΗΜ.: Η εκπομπή θα μεταδοθεί σε επανάληψη την Πέμπτη 7 Ιουλίου 2022, στις 20:00.**